ਸਵਾਲਃ ਬਰਿਕਸ ਦੇਸ਼ਾਂ ਵਿੱਚ ਕੀ ਬਰਾਬਰਤਾ ਹੈ ਤੇ ਕਿਹੜੀ ਚੀਜ਼ ਉਨ੍ਹਾਂ ਨੂੰ ਵੰਡਦੀ ਹੈ?
ਜਵਾਬਃ ਟ੍ਰਿਨਿਟੀ ਕਾਲਜ ਡਬਲਿਨ ਦੇ ਵਿਕਾਸ ਭੂਗੋਲ ਵਿਗਿਆਨੀ, ਪ੍ਰੋਫ਼ੈਸਰ ਪੈਡਰੈਗ ਕਾਰਮੋਡੀ ਦਾ ਕਹਿਣਾ ਹੈ ਕਿ ਹਰ ਬਰਿਕਸ ਦੇਸ਼ ਆਪਣੇ ਸਬੰਧਤ ਖੇਤਰ ਵਿੱਚ ਇੱਕ ਪ੍ਰਮੁੱਖ ਦੇਸ਼ ਹੈ।ਉਹ ਕਹਿੰਦੇ ਹਨ,"ਹਾਲਾਂਕਿ, ਚੀਨ ਵੱਡੀ ਅਰਥਵਿਵਸਥਾ ਹੈ ਤੇ ਤਾਕਤਵਰ ਦੇਸ਼ ਹੈ।"

"ਬਰਿਕਸ ਦੇ ਜ਼ਰੀਏ, ਇਹ ਮੌਜੂਦਾ ਕੌਮਾਂਤਰੀ ਵਿਵਸਥਾ ਨੂੰ ਸੁਧਾਰਨ ਜਾਂ ਉਲਟਾਉਣ ਦੀ ਮੰਗ ਕਰਦੇ ਹੋਏ ਆਪਣੇ ਆਪ ਨੂੰ ਗਲੋਬਲ ਸਾਊਥ ਦੀ ਮੋਹਰੀ ਆਵਾਜ਼ ਦੇ ਰੂਪ ਵਿੱਚ ਪ੍ਰਫ਼ੁੱਲਤ ਕਰ ਰਿਹਾ ਹੈ।"

ਹਾਲਾਂਕਿ ਏਸ਼ੀਆ-ਪੈਸੀਫ਼ਿਕ ਖਿੱਤੇ ਵਿੱਚ ਭਾਰਤ ਤੇ ਚੀਨ ਆਪਸੀ ਵਿਰੋਧੀ ਹਨ।ਭਾਰਤ ਦਾ ਚੀਨ ਨਾਲ ਲੰਬੇ ਸਮੇਂ ਤੋਂ ਸਰਹੱਦੀ ਵਿਵਾਦ ਚੱਲ ਰਿਹਾ ਹੈ ਅਤੇ ਖੇਤਰ ਵਿੱਚ ਇਸ ਦੇ ਪ੍ਰਭਾਵ ਦੇ ਵਿਸਥਾਰ ਨੂੰ ਰੋਕਣ ਲਈ ਅਮਰੀਕਾ ਅਤੇ ਹੋਰਾਂ ਨਾਲ ਕੰਮ ਕਰ ਰਿਹਾ ਹੈ।

ਬਰਿਕਸ ਦੇਸ਼ ਪੱਛਮੀ ਦੇਸ਼ਾਂ ਨਾਲ ਆਪਣੇ ਰਵੱਈਏ ਦੇ ਮੁੱਦੇ ਉੱਤੇ ਵੀ ਵੰਡੇ ਹੋਏ ਹਨ।ਲੰਡਨ ਸਥਿਤ ਥਿੰਕ ਟੈਂਕ, ਚੈਥਮ ਹਾਊਸ ਦੇ ਗਲੋਬਲ ਇਕੌਨਮੀ ਅਤੇ ਫ਼ਾਈਨਾਂਸ ਪ੍ਰੋਗਰਾਮ ਦੇ ਨਿਰਦੇਸ਼ਕ ਕ੍ਰੇਨ ਬਟਲਰ ਦੱਸਦੇ ਹਨ, "ਰੂਸ ਬਰਿਕਸ ਨੂੰ ਪੱਛਮ ਦੇ ਵਿਰੁੱਧ ਆਪਣੀ ਲੜਾਈ ਦੇ ਇੱਕ ਹਿੱਸੇ ਵਜੋਂ ਦੇਖਦਾ ਹੈ, ਯੂਕਰੇਨ 'ਤੇ ਹਮਲਾ ਕਰਨ ਲਈ ਉਸ 'ਤੇ ਲਗਾਈਆਂ ਗਈਆਂ ਪਾਬੰਦੀਆਂ ਨੂੰ ਹਟਵਾਉਣ ਵਿੱਚ ਮਦਦ ਦੀ ਆਸ ਕਰਦਾ ਹੈ।" 
ਰੂਸੀ ਤੇਲ ਦੀ ਦਰਾਮਦ 'ਤੇ ਪੱਛਮੀ ਦੇਸ਼ਾਂ ਵਲੋਂ ਲਾਈਆਂ ਪਾਬੰਦੀਆਂ ਤੋਂ ਬਾਅਦ, ਭਾਰਤ ਅਤੇ ਚੀਨ ਇਸ ਦੇ ਸਭ ਤੋਂ ਵੱਡੇ ਖ਼ਰੀਦਦਾਰ ਬਣ ਗਏ ਹਨ।